Diari Oficial de la Generalitat Valenciana


Sumari del DOGV 3410, del 12-01-1999 (1999/79)

RESOLUCIÓ de 16 de desembre de 1998, de la Direcció General d'Ordenació i Innovació Educativa i Política Lingüística, per la qual es convoca l'activitat de les Escoles Viatgeres per a l'any 1999.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3410

Data del DOGV
:   12-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/79


Data del document
:   16-12-1998

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * educació no formal
    * ensenyament primari
    * suport econòmic
    * viatge
    * ajuda pública

RESOLUCIÓ de 16 de desembre de 1998, de la Direcció General d'Ordenació i Innovació Educativa i Política Lingüística, per la qual es convoca l'activitat de les Escoles Viatgeres per a l'any 1999. [1998/S79]
  
Com en anys anteriors, la Conselleria de Cultura, Educació i Ciència en col·laboració amb el Ministeri d'Educació i Cultura convoca la Campanya d'Escoles Viatgeres per a l'any 1999.
  
L'experiència té dos grans objectius: el descobriment de la comunitat autònoma des d'un punt de visita de medi ambient global (aspectes geogràfics, ecològics, antropològics i lingüístics), i la convivència de l'alumnat de les diferents comunitats participants.
  
Les Escoles Viatgeres comporten una metodologia activa, que permet crear hàbits de cooperació i treball en equip i preparar l'alumnat per a integrar-se en la vida social i cultural.
  
Per tot això, segons el que disposa l'Ordre Ministerial de 13 de març de 1986 (BOE del 04.1986), que regula les ajudes als alumnes que realitzen l'activitat d'Escoles Viatgeres, modificada per l'Ordre de 28 de juny de 1995 (BOE 27.07.1995), i en virtut de les competències conferides pel Reial Decret 2093/1983, de 28 de juliol, esta Direcció General, resol:
  
Primer
  
Podran sol·licitar ajudes per a participar en l'activitat d'Escoles Viatgeres els alumnes de 5é i 6é cursos d'Educació Primària de la Comunitat Valenciana.
  
Segon
  
1. Les rutes i el nombre de grups que les recorreran són els que detalla l'annex II d'esta resolució.
  
2. Les activitats es realitzaran en dos períodes: del 13 d'abril al 31 de maig de 1999, i del 5 d'octubre al 29 de novembre de 1999.
  
3. Els participants s'incorporan a l'inici de ruta el dimarts de cada setmana i eixiran el dilluns de la setmana següent (preferentment als matins).
  
Tercer
  
1. Les ajudes inclouran els aspectes següents:
  
a)El transport pel ferrocarril, des de l'estació de RENFE més pròxima al lloc d'orige fins a l'inici de ruta, i al revés, segons el conveni entre el Ministeri d'Educació i Cultura i RENFE (llevat de rodalies).
  
b) Les despeses d'allotjament i manutenció als centres d'acollida.
  
c) Les despeses de transport per carretera corresponents al trajecte de cada ruta.
  
d) La cobertura de risc durant el període de duració de les Escoles Viatgeres es garantix a través d'una pòlissa d'accidents subscrita a l'efecte pel Ministeri d'Educació i Cultura.
  
e) Als beneficiaris que recórreguen rutes fora de la península se'ls assegurarà el corresponent transport (aeri o marítim) des de la península fins a l'inici de ruta i al revés.
  
Quart
  
1. L'alumnat participant s'integrarà en grups de quinze, acompanyats d'un professor/a.
  
2.El professorat acompanyant haurà de ser necessàriament el/la tutor/a o un/a professor/a que habitualment impartix classes al grup d'alumnes, i el responsable del projecte de participació a què fa referència el punt 7.1 d'esta resolució.
  
3. Les escoles unitàries o incompletes que no puguen arribar al nombre d'escolars mencionats al punt 1 es podran agrupar seguint un criteri de proximitat geogràfica fins a completar els quinze alumnes que constituiran el grup de viatge. El professor/a acompanyant serà d'una de les escoles que s'agrupen. En este cas, les sol·licituds es faran segons indica el punt 5.4.
  
Cinqué
  
1. Les sol·licituds dels alumnes es confeccionaran segons l'annex IV, on s'inclou l'autorització paterna.
  
2. Seran presentades per la direcció dels centres docents a la Direcció Territorial de Cultura i Educació corresponent o enviades per qualsevol dels procediments establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. S'aportarà la documentació següent:
  
a) Dades del centre i del professorat acompanyant, segons l'annex III.
  
b) Certificat del director/a del centre d'haver estat aprovada la sol·licitud pel Consell Escolar, fent menció explícita a la relació d'alumnes presentats. (annex V).
  
c) Projecte d'activitats que cal realitzar segons la programació del centre i segons els objectius generals que s'especifiquen en l'annex I.
  
4. L'alumnat dels centres que s'acullen a la situació prevista en el punt 4.3 presentaran conjuntament les seues sol·licituds. Els/les directors/es inclouran un exemplar dels documents referits en el punt 5.3.b per cada centre. S'especificarà en cada cas a quin centre està adscrit el professor acompanyant.
  
5. El termini de presentació de sol·licituds és de 20 dies naturals, comptats a partir de l'endemà de la publicació de la present Resolució al Diari Oficial de la Generalitat Valenciana. Si el mencionat termini coincidix en dia que reglamentàriament siga declarat inhàbil, en dissabte, o en els dies 24 i 31 de desembre, s'entendrà prorrogat fins al primer dia hàbil següent.
  
6. Si, fent ús d'este dret, la sol·licitud es tramesa per correu, és necessari que es presente en sobre obert perquè el funcionari de correus li pose la data i el segell abans de certificar-la.
  
7. El termini per a resoldre les sol·licituds que es formulen serà de quatre mesos. Si dins del termini mencionat no hi ha una resolució expressa, les sol·licituds es consideraran desestimades, sense perjudici del que es resolga en el moment oportú.
  
Sisé
  
1. En cada Direcció Territorial de Cultura i Educació, es constituirà una comissió per a seleccionar i ordenar les sol·licituds presentades. Esta comissió estarà integrada pels membres següents:
  
President: el director territorial de Cultura i Educació o la persona en qui delegue.
  
Vocals: el cap del Servei de la Inspecció d'Educació; un/a inspector/a d'educació; dos directors/es de centres d'Educació Primària ( un de centre públic i un de centre privat), designats/des pel director territorial de Cultura i Educació corresponent; dos pares/mares d'alumnes (un en representació dels centres públics i un dels centres privats), designats per la Federació d'Associacions de Pares i Mares d'Alumnes corresponent; un/a funcionari/a de la Direcció Territorial de Cultura i Educació, que farà de secretari/a de la comissió.
  
2. Per a l'ordenació preferent es confeccionarà un barem, tenint en compte els criteris següents:
  
a) Les característiques socioeconòmiques de la zona on està ubicat el centre docent sol·licitant. Tindrà preferència l'alumnat que prové de zones rurals, cercles perifèrics o suburbials i zones d'acció educativa preferent, Centres d'Acció Educativa Singular (CAES) i Projectes d'Acció Educativa Preferent (PAEP).
  
b) La participació anterior en este programa. Tindran preferència els centres que no han participat en les campanyes de 1996, 1997 i 1998 de l'experiència d'Escoles Viatgeres.
  
c) En tot cas, es considerarà i valorarà el projecte que presenta el centre, la preparació, l'experiència i el currículum del professorat respecte a les activitats de tractament del medi.
  
3. Pel que fa als grups d'alumnes que participaran en el període que va des del 6 d'octubre al 30 de novembre, es tindrà en compte que en el moment de la selecció han d'estar matriculats en 4t o 5é cursos d'Educació Primària, de forma que en el moment de la seua participació cursen 5é o 6é d'Educació Primària.
  
4. Quan la mencionada comissió seleccione i ordene les sol·licituds, les Direccions Territorials trametran a la Direcció General d'Ordenació i Innovació Educativa i Política Lingüística les actes de les sessions corresponents, acompanyades de la relació prioritzada de les sol·licituds rebudes. S'especificarà: localitat, centre i rutes sol·licitades pel centre.
  
5. La Direcció General d'Ordenació i Innovació Educativa i Política Lingüística dictarà la resolució oportuna en què es farà pública la relació de centres seleccionats, i la ruta corresponent. Als centres seleccionats els serà comunicada esta resolució, que es publicarà en el Diari Oficial de la Generalitat Valenciana.
  
Contra la resolució d'adjudicació podran interposar, els centres interessats, recurs ordinari davant la Conselleria de Cultura, Educació i Ciència.
  
Seté
  
1. El professorat acompanyant dels grups seleccionats elaborarà el quadern de l'alumne/a atenent els materials i les orientacions que facilitarà la coordinació de la ruta que visitaran. Els quaderns es trametran abans de la seua incorporació a dita coordinació de ruta, enviant també una còpia a la Direcció Territorial de Cultura i Educació corresponent.
  
2. Cada centre participant haurà de trametre, després d'haver recorregut la ruta i en un termini màxim de dos mesos des que acabe, una memòria d'avaluació (en tres exemplars) a la Direcció Territorial de Cultura i Educació corresponent.
  
3. La memòria d'avaluació es presentarà en format Din-A4. La extensió no serà superior a 15 fulls, i tindrà almenys els apartats següents:
  
a) Objectius realitzats: arreplegarà els objectius de l'escola viatgera, les característiques del grup, les activitats anteriors al viatge i les realitzades posteriorment, i els mitjans emprats per a l'avaluació dels resultats.
  
b) Diari on es reflectirà de manera seqüencial, el desenrotllament de les activitats, la seua adequació als objectius proposats, i també el nivell d'ús i condicions de les infraestructures.
  
c) Avaluació dels resultats, que reflectirà no sols la síntesi dels coneixements adquirits pel grup durant el desplegament de l'Escola Viatgera, sinó també i fonamentalment, les actituds suscitades en l'alumnat pel contacte amb altres cultures, la seua capacitat per a participar en la vida de les comunitats visitades i el nivell d'anàlisi crítica i d'elaboració d'alternatives davant els problemes locals aconseguit pel col·lectiu.
  
4. Dins del termini d'un mes, el director territorial de Cultura i Educació trametrà les memòries, en doble exemplar, acompanyades pel corresponent informe de la Inspecció d'Educació (annex VI), a la Direcció General d'Ordenació i Innovació Educativa i Política Lingüística, Servei de Programes d'Innovació i Suport Escolar.
  
Vuité
  
Contra la present Resolució que no posa fi a la via administrativa, podrà interposar-se recurs ordinari davant del conseller de Cultura, Educació i Ciència en el termini d'un mes a comptar des de l'endemà de la seua publicació.